Uznesenie Európskeho parlamentu o návrhu rozhodnutia Rady, ktorým sa na účely prispôsobenia technickému pokroku mení a dopĺňa príloha smernice Európskeho parlamentu a Rady 2002/95/ES o obmedzení používania určitých nebezpečných látok v elektrických a elektronických zariadeniach (KOM(2005)0241)



Úradný vestník 157 E , 06/07/2006 S. 0263 - 0265



P6_TA(2005)0274 Nebezpečné látky v elektrických a elektronických zariadeniach Uznesenie Európskeho parlamentu o návrhu rozhodnutia Rady, ktorým sa na účely prispôsobenia technickému pokroku mení a dopĺňa príloha smernice Európskeho parlamentu a Rady 2002/95/ES o obmedzení používania určitých nebezpečných látok v elektrických a elektronických zariadeniach (KOM(2005)0241) Európsky parlament, - so zreteľom na návrh Komisie (KOM(2005)0241), - so zreteľom na smernicu Európskeho parlamentu a Rady 2003/11/ES zo 6. februára 2003, ktorou sa po 24-krát mení a dopĺňa smernica Rady 76/769/EHS o obmedzeniach uvádzania na trh a používania niektorých nebezpečných látok a prípravkov (pentabrómodifenyléter, oktabrómodifenyléter) [1], - so zreteľom na rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu [2], - so zreteľom na článok 95 ods. 3 Zmluvy o ES, - so zreteľom na článok 81 rokovacieho poriadku, A. keďže jedným z cieľov smernice 2002/95/ES [3] je prispieť k ochrane zdravia ľudí a k ekologickému spracovaniu a environmentálne vhodnému zhodnocovaniu a zneškodňovaniu odpadu z elektrických a elektronických zariadení; keďže článok 4 ods. 1 tejto smernice obmedzuje používanie určitých nebezpečných látok v nových elektrických a elektronických zariadeniach uvedených na trh od 1. júla 2006 s výnimkou použitia na účely uvedené v prílohe, B. keďže 19. apríla 2005 výbor vytvorený podľa článku 7 smernice 2002/95/ES neprijal kladné stanovisko k návrhu rozhodnutia Komisie o zmene a doplnení prílohy smernice 2002/95/ES, v ktorom sa vypúšťa prioritné hodnotenie určitých látok a pridávajú sa dve nové výnimky v prílohe (DekaBDE na polymerické použitia, olovo v olovnato-bronzových ložiskách a objímkach žiaroviek); keďže Parlament dostal 8. júna 2005 návrh Komisie na rozhodnutie Rady na zmenu a doplnenie prílohy smernice 2002/95/ES rovnakým spôsobom, C. keďže článok 5 ods. 5 rozhodnutia 1999/468/ES [4] ustanovuje právo Parlamentu prijať uznesenie s cieľom informovať Radu, že návrh Komisie prekračuje rámec vykonávacích právomocí ustanovených v tomto základnom nástroji, D. keďže článok 5 ods. 1 smernice 2002/95/ES stanovuje, že všetky zmeny a doplnenia, ktoré sú potrebné na prispôsobenie prílohy vedeckému a technickému pokroku prijme výbor; keďže článok 5 ods. 1 písm. b) smernice 2002/95/ES stanovuje možnosť vyňať nebezpečné látky zo zákazu, ak sa ich náhrada bezpečnejšími alternatívami nedá uskutočniť [5]; keďže článok 5 ods. 1 písm. b) smernice 2002/95/ES určuje jediné kritériá, ktoré možno zohľadniť s cieľom pridať výnimky do prílohy prostredníctvom výboru, E. keďže podľa odôvodnenia č. 2 navrhovaného rozhodnutia by sa mali niektoré materiály a komponenty obsahujúce nebezpečné látky vyňať zo zákazu "kým nie je možná eliminácia a substitúcia týchto nebezpečných látok v takýchto osobitných materiáloch a komponentoch"; keďže viaceré štúdie naopak ukázali, že bezpečnejšie alternatívy k DekaBDE, ktoré sa spravujú článkom 4 ods. 1 smernice 2002/95/ES existujú pre mnohé, ak nie pre všetky polymerické použitia v elektrických a elektronických zariadeniach, F. keďže podľa odôvodnenia č. 3 navrhovaného rozhodnutia "sa od zistenia rizika DekaBDE (...) dospelo k záveru, že v súčasnosti nie sú potrebné žiadne opatrenia na zníženie rizík pre spotrebiteľov (...), DekaBDE môžu byť vyňaté z požiadaviek článku 4 ods. 1 smernice 2002/95/ES"; keďže všetky časti vedeckých hodnotení rizika, ako aj stanovisko príslušného vedeckého výboru by sa mali zohľadňovať pre všetky legislatívne opatrenia v EÚ; keďže samotné posudzovanie nebezpečenstva látok uvedených v článku 4 ods. 1 smernice 2002/95/ES však nie je obsiahnuté v článku 5 ods. 1 písm. b) smernice 2002/95/ES, a preto nie je dôvodom na zmenu prílohy výborom; keďže takáto revízia by si vyžadovala legislatívny návrh podľa článku 251 zmluvy, G. keďže bez toho, aby bola dotknutá neprípustnosť posudzovania rizík postupom vo výbore, navrhované rozhodnutie obchádza zistenia dodatočného hodnotenia rizík pre životné prostredie z mája 2004, ktoré zistilo, že DekaBDE sa len veľmi ťažko odbúrava, a ktoré predložilo údaje o zvýšenom výskyte tejto látky u vyšších dravcov a v Arktíde, neurotoxických účinkoch, absorpcii látky cicavcami počas laboratórnych skúšok a možnej tvorbe toxickejších a kumulatívnych produktov, ako sú, okrem iného, nízkobromované difenyléterové obdoby; keďže predaj a používanie všetkých komerčne dostupných nízkobromovaných difenyléterových obdôb je na základe smernice 2003/11/ES zakázané od 15. augusta 2004, H. keďže navrhované rozhodnutie je v rozpore so stanoviskom vedeckého výboru Komisie pre zdravotné a ekologické riziká z 18. marca 2005, ktorý "dôrazne odporúča znížiť ďalšie nebezpečenstvo" na základe uvedeného hodnotenia rizika, I. keďže navrhované rozhodnutie marí jeden z cieľov smernice 2002/95/ES a je v rozpore s výslovným želaním zákonodarcov, ako je uvedené v odôvodnení č. 6 smernice 2003/11/ES, podľa ktorého Parlament a Rada požadujú ďalšie okamžité opatrenia na zníženie rizika DekaBDE, v prípade, keď hodnotenie ďalšieho rizika prinesie záver, že prítomnosť DekaBDE je dôvodom na obavy; keďže dodatočné hodnotenie rizík však prináša ďalšie dôkazy, ktoré vyvolávajú znepokojenie, 1. domnieva sa, že Komisia nekonala v súlade s článkom 5 ods. 1 písm. b) smernice 2002/95/ES, a preto prekročila vykonávacie právomoci, ktoré jej vyplývajú z tejto smernice; 2. vyzýva Radu, na odmietnutie tohto návrhu v prípade, ak ho Komisia nezmení stiahnutím časti o DekaBDE; 3. poveruje svojho predsedu, aby toto uznesenie postúpil Rade, Komisii a parlamentom a vládam členských štátov. [1] Ú. v. EÚ L 42, 15.2.2003, s. 45. [2] Ú. v. ES L 184, 17.7.1999, s. 23. [3] Ú. v. EÚ L 37, 13.2.2003, s. 19. [4] Ú. v. ES L 184, 17.7.1999, s. 25. [5] Článok 5 ods. 1 písm. b) smernice 2002/95/ES znie: "vyňatie materiálov a komponentov elektrických a elektronických zariadení z článku 4 ods. 1, ak ich odstránenie alebo nahradenie prostredníctvom zmien v konštrukcii alebo zmien materiálov a komponentov, ktoré nevyžadujú žiadne materiály alebo látky uvedené v tomto článku, je technicky alebo vedecky neuskutočniteľné, alebo kde by mohli negatívne vplyvy na životné prostredie a zdravie spôsobené nahradením prevážiť nad výhodami z nahradenia pre životné prostredie a ľudí a/alebo nad výhodami vzhľadom na bezpečnosť spotrebiteľa". --------------------------------------------------